《二南静处为郑白湖赋》
明代·黄衷

酣春南郭如瀼西，归凤早构临霞栖。流云岂解去时意，长桥谩忆当年题。

方池曲槛果何以，柴桑有鬼应知此。放马朝穿白鹭群，箨龙个个呼君子。

甘鞠丛萦古樾深，眼看昨日遽乔林。璇玑不得宰寒暑，羲和六辔纡升沉。

瘦猿老作山中客，却守南山岁星易。踏上肩舆趁市声，回心愧杀孤烟碧。

作者简介：明广东南海人，字子和。弘治九年进士。授南京户部主事，监江北诸仓，清查积年侵羡，得粟十余万石。历户部员外郎、湖州知府、晋广西参政，督粮严法绳奸，境内肃然。后抚云南，镇湖广皆有政绩。官至兵部右侍郎。致仕卒，年八十。有《海语》、《矩洲集》等。